**LITGRID AB**

**FIZINĖS SAUGOS TVARKOS APRAŠAS**

1. **Bendrosios nuostatos**
   1. LITGRID AB (toliau – Bendrovė) fizinės saugos tvarkos aprašas (toliau – Aprašas) nustato:
      1. Bendrovės darbuotojų ir turto fizinės saugos užtikrinimo priemones nuo neteisėto fizinio poveikio ar kitų galinčių kelti grėsmę nacionalinio saugumo interesams rizikos veiksnių;
      2. Lietuvos Respublikos Vyriausybės patvirtintame Bendrovės saugumo plane (toliau – Saugumo planas) nurodyto Bendrovės valdomo turto, kuris yra svarbus nacionaliniam saugumui užtikrinti, vykdant įmonės veiklą, technines ir organizacines fizinės saugos priemones;
      3. Kito Bendrovės valdomo turto priskyrimą fizinės saugos lygiams bei šių lygių reikalavimus atitinkančias technines ir organizacines fizinės saugos priemones;
      4. Bendrovės darbuotojų funkcijas ir atsakomybes įgyvendinant fizinės saugos priemones, fizinės saugos paslaugas teikiančių trečiųjų šalių funkcijas ir atsakomybes, saugomuose objektuose dirbančių rangovų pareigas užtikrinant Bendrovės ir jos objektų fizinę saugą.
   2. Apraše naudojamos sąvokos atitinka Lietuvos Respublikos energetikos ministro įsakyme 2019 m. sausio 15 d. Nr. 1-9 „Dėl nacionaliniam saugumui užtikrinti svarbių energetikos įmonių ir nacionaliniam saugumui užtikrinti strateginę ar svarbią reikšmę turinčios energetikos infrastruktūros fizinės ir veiklos apsaugos reikalavimų patvirtinimo“ naudojamas sąvokas.
   3. Saugomi Bendrovės objektai (toliau – Objektai) – Bendrovei nuosavybės teise priklausantys ar kitais pagrindais valdomos patalpos, pastatai, statiniai ir jiems priskirtos teritorijos, kuriuose yra Bendrovei priklausantys įrenginiai ir kitas turtas, skirtas Bendrovei vykdyti savo veiklą, pagal išorinių teisės aktų reikalavimus arba rizikos vertinimo rezultatus įtraukti į Bendrovės generalinio direktoriaus patvirtintą Bendrovės saugomų objektų sąrašą.
   4. Bendrovės veikoje egzistuojanti rizika, kelianti grėsmę nacionalinio saugumo interesams bei Bendrovės valdomam turtui, nustatoma vadovaujantis Bendrovę valdančios įmonės UAB „EPSO-G“ patvirtinta „UAB „EPSO-G“ įmonių grupės rizikų valdymo politika“.
   5. Fizinės saugos priemonių diferenciacija – Bendrovės saugomų objektų skirstymas pagal svarbą, reikšmę, galimus nuostolius (žalą Bendrovei, žmonėms, šalies ūkiui bei aplinkai) ir adekvataus objekto fizinės saugos lygio priskyrimas atitinkamam objektui. Diferencijuojant atskirų objektų fizinės saugos lygius siekiama užtikrinti maksimalius rezultatus su minimaliomis investicijomis, pagrindinį dėmesį skiriant didžiausios rizikos objektams.
   6. Organizacinis fizinės saugos valdymas Bendrovėje:
      1. Generalinis direktorius atsako už Saugumo plano įgyvendinimą ir įgyvendinimo kontrolę bei už Bendrovės fizinės saugos sistemos organizavimą, tvirtina vidinius Bendrovės teisės aktus, reglamentuojančius fizinę saugą;
      2. Fizinės saugos komisija formuoja Bendrovės fizinės saugos principus bei vidinį reglamentavimą, nagrinėja ir teikia su fizine sauga susijusias rekomendacijas ir/ar išvadas Generaliniam direktoriui ir/ar Bendrovės departamentų direktoriams. Fizinės saugos komisija yra Generalinio direktoriaus patariamasis organas, tiesiogiai atskaitingas Generaliniam direktoriui;
      3. Generalinio direktoriaus paskirtas Fizinės saugos vadovas atsako už Bendrovės fizinės saugos priemonių įgyvendinimą;
      4. Aprašu privalo vadovautis Bendrovės darbuotojai, kurių funkcijos užtikrinant fizinę saugą numatytos šiame Apraše bei kiti Bendrovės darbuotojai, kurie vykdydami savo funkcijas patenka į saugomus Bendrovės objektus.
2. **Objektų fizinės saugos lygiai**
   1. Visi saugomi Bendrovės Objektai Generalinio direktoriaus sprendimu, atsižvelgiant į įvertintas galimas grėsmes ir į privalomus minimalius įmonių ir atskirų jų objektų fizinės saugos lygius, nustatytus Lietuvos Respublikos energetikos ministro įsakyme 2019 m. sausio 15 d. Nr. 1-9 „Dėl nacionaliniam saugumui užtikrinti svarbių energetikos įmonių ir nacionaliniam saugumui užtikrinti strateginę ar svarbią reikšmę turinčios energetikos infrastruktūros fizinės ir veiklos apsaugos reikalavimų patvirtinimo“, skirstomi į keturis fizinės saugos lygius, kiekvienam iš jų nustatant diferencijuotas fizinės apsaugos priemonių apimtis. Bendrovės saugomi objektai ir objektų saugos lygiai nurodyti perdavimo tinklo 400-110 kV transformatorių pastočių, skirstyklų, stočių ir kitų objektų prioritetų, saugomų objektų ir jų saugos lygių sąraše, kuris tvirtinamas Bendrovės generalinio direktoriaus įsakymu dėl „Perdavimo tinklo 400-110 kV transformatorių pastočių, skirstyklų, stočių ir kitų objektų, bei 110 kV ir aukštesnės įtampos oro ir kabelių linijų prioritetų sąrašo kriterijų, jų sudarymo ir taikymo sričių patvirtinimo“.
   2. **Pirmasis lygis** (mažos rizikos objektai) - **110 kV ir aukštesnės įtampos elektros perdavimo oro ir kabelinės linijos. Taikomos organizacinės ir techninės priemonės:**
      1. Pažeidimo vietos ir laiko nustatymą užtikrina technologinių apsaugų (RAA) įranga, jos signalai integruojami į dispečerinio valdymo sistemą (toliau-DVS) ir nuolat stebimi Sistemos valdymo centre (toliau - SVC).
      2. Infrastruktūros priežiūros centras (toliau - IPC) Perdavimo tinklo įrenginių eksploatavimo reglamento nustatyta tvarka ir periodiškumu organizuoja elektros perdavimo linijų apžiūras, remontus bei avarinio atstatymo darbus.
      3. Fizinės saugos skyrius (toliau - FSS) pagal poreikį organizuoja apsaugos darbuotojų budėjimą pažeistų elektros perdavimo ir ryšio linijų vietoje iki avarinio atstatymo darbų pabaigos.
      4. Kabelinių linijų užtvarinių šulinių patalpose įrengiama apsaugos signalizacijos sistema, kontroliuojanti patekimo į patalpas durų padėtį ir judėjimą patalpose. Apsaugos signalizacijos sistemos signalai perduodami į apsaugos sistemų Nuotolinio monitoringo centrą (toliau - NMC) kontrolei, valdymui ir archyvavimui. Iš apsaugos paslaugas teikiančių trečiųjų šalių perkama apsaugos darbuotojų operatyvaus reagavimo į pavojaus signalus paslauga. Patalpos rakinamos vieningos serijinio rakinimo sistemos (Master Key) užraktais.
   3. **Antrasis lygis** (vidutinės rizikos objektai) **- 110 kV transformatorių pastotės** (toliau - TP) **ir skirstyklos. Taikomos organizacinės ir techninės priemonės:**
      1. Objekto teritorija aptveriama pagal Elektros įrenginių įrengimo taisyklių reikalavimus.
      2. Objekto teritorijoje esančių ryšių, RAA ir valdymo sistemos įrangos patalpų, uždarųjų skirstyklų patalpų apsaugai įrengiama apsaugos signalizacijos sistema, kontroliuojanti patalpų durų ir langų padėtį, judėjimą patalpose.
      3. Į teritoriją ir patalpas patenkančių asmenų kontrolei įrengiama elektroninė įeigos kontrolės sistema.
      4. Patalpose esančių ryšių ir valdymo sistemos įrangos stebėjimui įrengiama vaizdo stebėjimo sistema.
      5. Objektų teritorijos apsaugai įrengiama judėjimą teritorijoje prie elektros perdavimo įrenginių kontroliuojanti apsaugos signalizacijos ir vaizdo stebėjimo sistema.
      6. Į apsaugos signalizacijos sistemą įjungiami Objekto gaisro aptikimo sistemos signalai.
      7. Apsaugos signalizacijos, įeigos kontrolės ir vaizdo stebėjimo sistemų signalai perduodami į apsaugos sistemų NMC kontrolei, valdymui ir archyvavimui. Užtikrinamas ne trumpesnis kaip 30 parų vaizdo stebėjimo įrašų archyvas bei ne trumpesnis kaip 6 mėn. apsaugos signalizacijos ir 30 parų įeigos kontrolės sistemos įvykių archyvas su autentifikacijos informacija.
      8. Iš apsaugos paslaugas teikiančių trečiųjų šalių perkama apsaugos darbuotojų operatyvaus reagavimo į pavojaus signalus paslauga.
      9. Gaisro aptikimo sistemos signalai papildomai integruojami į DVS ir nuolat stebimi Sistemos valdymo centre.
      10. Teritorijos vartai, varteliai ir patalpų durys rakinami vieningos serijinio rakinimo sistemos (Master Key) užraktais.
      11. Objektuose, kuriuose vykdomas vaizdo stebėjimas, prie patekimo į teritoriją vartų ir/ar vartelių įrengiamos asmens duomenų apsaugą reglamentuojančių teisės aktų reikalavimus atitinkančios informacinės lentelės apie vykdomą vaizdo stebėjimą.
   4. **Antrasis lygis** (vidutinės rizikos objektai) - **Bendrovės administracinės paskirties pastatai/patalpos. Taikomos organizacinės ir techninės priemonės:**
      1. Bendrovei priklausančiuose (esančiose ne TP ir skirstyklų teritorijose) arba pagal poreikį nuomojamose administracinės paskirties pastatuose/patalpose privalo būti įrengta apsaugos sistema, leidžianti aptikti pašalinių asmenų įsibrovimą iš išorės bei operatyviai reaguoti į pavojaus signalus.
      2. Apsaugos signalizacijos sistemos signalai turi būti stebimi apsaugos paslaugas teikiančios įmonės centriniame stebėjimo pulte, į suveikimus reaguoja apsaugos ekipažai.
      3. Administracinės paskirties pastatuose/patalpose pagal poreikį gali būti įrengta serijinio rakinimo sistema (Master Key), elektroninė įeigos kontrolės sistema ir/arba vaizdo stebėjimo sistema ir/arba organizuotas apsaugos darbuotojų budėjimas.
      4. Reikiamas fizinės saugos priemones nuomojamose administracinės paskirties pastatuose/patalpose organizuoja FSS:
         1. nustato fizinės saugos reikalavimus rengiant patalpų nuomos procedūras;
         2. diegia, administruoja ir eksploatuoja fizinės saugos sistemas bei apsaugos paslaugas Bendrovei priklausančiuose pastatuose/patalpose.
   5. **Trečiasis lygis** (didelės rizikos objektai) **- 330 kV ir svarbiausios 110 kV TP ir skirstyklos. Taikomos organizacinės ir techninės priemonės:**
      1. Objekto teritorija aptveriama pagal Elektros įrenginių įrengimo taisyklių reikalavimus.
      2. Objektuose, kurių teritorijoje įrengiami sinchroniniai kompensatoriai, tvoros viršuje montuojama laikančioji konstrukcija ir ne mažesnio kaip 900 mm diametro spiralinė pjaunanti viela.
      3. TP ir skirstyklų teritorijų perimetro apsaugai įrengiama elektroninė pažeidimo aptikimo sistema, pajungta į apsaugos signalizacijos sistemą.
      4. Objekto teritorijoje esančių elektros perdavimo įrenginių apsaugai įrengiama judėjimą teritorijoje prie šių įrenginių kontroliuojanti apsaugos signalizacijos sistema.
      5. Įrengiama apsaugos signalizacijos sistema, kontroliuojanti teritorijos vartų ir vartelių padėtį, teritorijoje esančių pastatų ir patalpų durų ir langų padėtį, judėjimą patalpose.
      6. Į saugomą teritoriją ir į pastatus/patalpas patenkančių asmenų kontrolei įrengiama elektroninė įeigos kontrolės sistema.
      7. Teritorijos, įrenginių ir pastatų stebėjimui įrengiama vaizdo stebėjimo sistema, susieta su apsaugos signalizacijos sistema ir automatiškai reaguojanti (nukreipianti vaizdo kameras) į apsaugos signalizacijos sistemos suveikimo vietą. Vaizdo stebėjimo įrenginių (vaizdo kamerų) veikimo technologija turi užtikrinti kokybišką vaizdo stebėjimą tamsiu paros metu.
      8. Patalpose esančių ryšių, RAA ir valdymo sistemos įrangos stebėjimui įrengiama vaizdo stebėjimo sistema.
      9. Į apsaugos signalizacijos sistemą įjungiami Objekto gaisro aptikimo sistemos signalai.
      10. Apsaugos signalizacijos, įeigos kontrolės ir vaizdo stebėjimo sistemų signalai perduodami į apsaugos sistemų NMC kontrolei, valdymui ir archyvavimui. Užtikrinamas ne trumpesnis kaip 30 parų vaizdo stebėjimo įrašų archyvas bei ne trumpesnis kaip 6 mėn. apsaugos signalizacijos ir 30 parų įeigos kontrolės sistemos įvykių archyvas su autentifikacijos informacija.
      11. Iš apsaugos paslaugas teikiančių trečiųjų šalių perkama apsaugos darbuotojų operatyvaus reagavimo į pavojaus signalus paslauga.
      12. Gaisro aptikimo sistemos signalai papildomai integruojami į DVS ir nuolat stebimi Sistemos valdymo centre.
      13. Teritorijos vartai, varteliai ir pastatų/patalpų durys rakinami vieningos serijinio rakinimo sistemos (Master Key) užraktais.
      14. Objektuose prie patekimo į teritoriją vartų ir/ar vartelių įrengiamos asmens duomenų apsaugą reglamentuojančių teisės aktų reikalavimus atitinkančios informacinės lentelės apie vykdomą vaizdo stebėjimą.
      15. Įvažiavimui į 330kV TP teritorijas, kuriose numatytos nuolatinės Bendrovės darbuotojų darbo vietos, įrengiami automatiniai vartai, valdomi įeigos kontrolės sistemos.
      16. Objektuose gali būti vykdomas terminuotas arba nuolatinis ginkluotų apsaugos darbuotojų budėjimas.
   6. **Ketvirtasis lygis** (labai didelės rizikos objektai) –Lietuvos elektros energetikos sistemos valdymo centras, Lietuvos elektros energetikos sistemos rezervinis valdymo centras, Lietuvos elektros energetikos sistemos operatoriaus duomenų centrai, aukštos įtampos nuolatinės srovės keitiklių stotys. **Taikomos organizacinės ir techninės priemonės:**
      1. Objektuose įrengiama aukščiausio lygio apsaugos sistema, leidžianti aptikti, įvertinti, sulaikyti ir neutralizuoti grėsmes. Užtikrinant objekto saugumą, įrengiama išorinio perimetro tvora, kuri sutvirtinta fizinėmis priemonėmis (ir (arba) dviejų ruožų tvora), apsunkinančiomis patekimą į teritoriją. Įrengiama dviejų ruožų elektroninė perimetro apsaugos sistema, užtikrinanti efektyvų pažeidimo identifikavimą. Perimetre ir patalpose įrengiamos aukšto patikimumo mechaninės kliūtys (vartai, durys, spynos, langai, grotos, žaliuzės). Prieigoms prie objekto teritorijos, vidinei teritorijai, patalpoms ir įrenginiams stebėti įrengiama vaizdo stebėjimo sistema, kurios signalai perduodami į nuotolinį apsaugos stebėjimo postą bei užtikrinamas ne trumpesnis kaip 30 parų vaizdo stebėjimo įrašų archyvas bei ne trumpesnis kaip 6 mėn. apsaugos signalizacijos ir 30 parų įeigos kontrolės sistemos įvykių archyvas su autentifikacijos informacija. Pastatų, patalpų ir (arba) įrenginių apsaugai įrengiama kompleksinė apsaugos signalizacijos sistema, identifikuojanti pažeidimą skirtingais aptikimo principais veikiančiais jutikliais (magnetiniais, judesio, šiluminiais, akustiniais, seisminiais). Aukščiausios rizikos pastatų ir (arba) patalpų apsaugai gali būti įrengiamos kelios viena kitą dubliuojančios apsaugos signalizacijos sistemos. Objekte įrengiama privalomosios grįžties funkciją (antipassback) užtikrinanti elektroninė įeigos kontrolės sistema. Visos atskiros apsaugos sistemos (vaizdo stebėjimo, signalizacijos, įeigos kontrolės) apjungiamos į sinchroniškai veikiančią valdymo ir stebėjimo sistemą apsaugos poste. Jeigu į objekto teritoriją patenka autotransporto priemonės, įvažiuojantis ir išvažiuojantis transportas tikrinamas vizualiai apžiūrint saloną, bagažinę ir mobilia transporto priemonių patikros įranga apžiūrimos sunkiai prieinamos vizualiai apžiūrai transporto priemonės vietos (dugnas, sunkiasvorių transporto priemonių kėbulo rėmo ertmės). Objektas nuolat saugomas ginkluotų apsaugos darbuotojų, į pavojaus signalus reaguoja grėsmei neutralizuoti pakankamos ginkluotos apsaugos darbuotojų pajėgos. Užtikrinamas nuolatinis apsaugos sistemų signalų stebėjimas objekte esančiame apsaugos poste ir lygiagretus stebėjimas nuotoliniame apsaugos stebėjimo poste.
      2. Ketvirto fizinės saugos lygio objektų teritorijose/pastatuose/patalpose projektuojant fizinės saugos sistemas kiekvienu atveju individualiai vertinami Objektų teritorijos ypatumai ir pastatų/patalpų technologiniai bei architektūriniai sprendimai.
      3. Duomenų centrų fizinės, įrangos ir aplinkos saugos priemonės papildomai parenkamos atsižvelgiant į TIA-942 standarto reikalavimus III-ios kategorijos duomenų centrams.
3. **Fizinės saugos organizavimas saugomuose Objektuose**
   1. Techninės apsaugos sistemos Objektuose diegiamos pagal Bendrovėje patvirtintus fizinės saugos sistemų technologinio vystymo koncepciją ir standartinius (tipinius) reikalavimus apsaugos sistemų įrangai. Technologinio vystymo koncepciją ir standartinius (tipinius) reikalavimus rengia FSS.
   2. Fizinės saugos sistemos visuose Objektuose privalomai diegiamos naujų Objektų statybos arba veikiančių Objektų rekonstrukcijos metu.
   3. Objektuose, kurių fizinės saugos sistemos neatitinka minimalių reikalavimų, jos diegiamos Fizinės saugos skyriaus inicijuojamų ir vykdomų investicinių užduočių apimtyje.
   4. Fizinės saugos sistemų eksploatacinę priežiūrą ir remontą Objektuose organizuoja FSS.
   5. FSS organizuoja apsaugos darbuotojų budėjimą Objektuose ir iš apsaugos paslaugas teikiančių trečiųjų šalių perka Objektų apsaugai skirtos ginkluotos apsaugos paslaugas. Perkamos apsaugos paslaugos pagal veiklos ir pirkimo pobūdį skiriamos į tris grupes:
      1. Nuolatinės (nepertraukiamos) apsaugos paslaugos (darbas 24/7 režimu);
      2. Papildomos apsaugos paslaugos – pagal poreikį (padidėjęs grėsmės lygis, apsaugos sistemų gedimai ir pan.) terminuotas ginkluotų apsaugos darbuotojų ir/arba apsaugos ekipažų budėjimą Objektuose;
      3. Ginkluotų operatyvaus reagavimo ekipažų vykimas į saugomus Objektus pagal apsaugos sistemų užfiksuotus incidentus juose.
4. **Statomų ir rekonstruojamų perdavimo tinklo objektų apsauga**
   1. Statant naujus ir rekonstruojant esamus perdavimo tinklo objektus statybvietės ir montuojamų įrenginių apsaugą iki objekto perdavimo Bendrovės eksploatacijai užtikrina objektą statantis rangovas.
   2. Statomų ir rekonstruojamų svarbių nacionaliniam saugumui užtikrinti ketvirto fizinės saugos lygio Objektų apsauga organizuojama pagal prie rangos sutarčių pridedamus Bendrovės tipinius Objekto apsaugos reikalavimus (Priedas Nr.1). FSS, atsižvelgdamas į Objekto fizinės saugos lygį, teritorijos ypatumus bei statybos/rekonstrukcijos apimtis, kiekvienam Objektui nustato individualias fizinės saugos priemonių apimtis įrašydamas jas į Priedą Nr. 1 ne mažesne apimtimi kaip:
      1. Nuo 2 iki 4 ginkluotų apsaugos darbuotojų, dirbančių 24/7 režimu; vaizdo įrašymo įrenginys ir nuo 6 iki 10 vaizdo stebėjimo kamerų.
   3. Rekonstruojant 330kV TP ir skirstyklas rekonstrukciją vykdantis rangovas privalo užtikrinti, kad veikiančioje TP ir skirstyklų dalyje būtų užtikrintas 3-ias fizinės saugos lygis: veikianti dalis tinkamai aptverta, visos veikiančioje dalyje esančios elektroninės fizinės saugos priemonės (vaizdo kameros, perimetro apsauga, judesio davikliai teritorijoje), jeigu jų komutacija pažeidžiama dėl rekonstrukcijos darbų (teritorijos pertvarka, žemės kasimo darbai ir pan.), pajungtos (esant poreikiui perkeltos į naują lokaciją) į veikiančią TP/skirstyklos apsaugos sistemą bei jų signalai perduodami į Bendrovės NMC stebėjimui. Veikiančių apsaugos sistemų atjungimo laikotarpiui rekonstrukciją vykdantis Rangovas privalo organizuoti ginkluotų apsaugos darbuotojų budėjimą veikiančioje TP/skirstyklos dalyje.
   4. Už trečio fizinės saugos lygio 330kV TP ir skirstyklų rekonstrukciją atsakingas Bendrovės projektų vadovas atsako už tai, kad į rangos sutartį būtų įtraukti Rangovo įsipareigojimai užtikrinti tinkamą veikiančios TP/skirstyklos dalies apsaugą bei specialiojoje sutarties dalyje numatytos baudos už jų nesilaikymą.
   5. Už ketvirto fizinės saugos lygio Objektų statybą ar rekonstrukciją atsakingas Bendrovės projektų vadovas atsako už tai, kad į rangos sutartį atskiru priedu būtų įtraukti Objekto apsaugos reikalavimai bei specialiojoje sutarties dalyje numatytos baudos už jų nesilaikymą.
   6. Už apsaugos reikalavimų įgyvendinimą statybvietėje atsakingas statybos ar rekonstrukcijos projektą vykdantis Bendrovės projektų vadovas. Fizinės saugos skyriaus darbuotojai gali atlikti apsaugos reikalavimų laikymosi patikras Objektuose, iš anksto suderinę tai su Bendrovės projektų vadovu.
5. **Trečiųjų šalių telekomunikacinė įranga perdavimo tinklo objektuose**
   1. Esant technologiniam poreikiui, perdavimo tinklo objektuose montuoti trečiųjų šalių telekomunikacijų įrangą, kai tokia įranga nėra skirta išimtinai tik perdavimo sistemos operatoriaus pagrindinės veiklos funkcijoms vykdyti (ryšio ar kt. reikmėms), vadovaujamasi Bendrovės saugumo prioritetu ir nustatomos specialiosios saugumo sąlygos:
      1. Leidžiama montuoti trečiųjų šalių telekomunikacijų aktyvinę įrangą užtikrinant izoliavimą nuo Bendrovės įrangos – projektuojant atskirą izoliuotą patalpą, arba atskirą pastatą, arba atskirą lauko tipo įrangos spintą. Numatomas atskiras patekimas į šiuos pastatus/patalpas/įrangos spintas.
   2. Už trečiųjų šalių telekomunikacijų įrangos įrengimą, atitinkantį saugos reikalavimus, atsakingas ITT centras.
6. **Perdavimo tinklo objektų eksploatavimo paslaugas teikiančių rangovų pareigos užtikrinant objektų fizinę saugą**
   1. Perdavimo tinklo objektų eksploatacijos (remonto) paslaugas teikiantys Rangovai yra tiesiogiai atsakingi už Bendrovės Objektų fizinę saugą eksploatacinių (remonto) darbų Objekte vykdymo metu ir įvykus fizinės saugos incidentui (vagystė, įrangos sugadinimas) jų buvimo Objekte metu privalo atlyginti visus Bendrovės patirtus nuostolius.
   2. Už Aprašo 6.1. punkto reikalavimų įtraukimą į sudaromas sutartis ir tinkamą rangovų instruktavimą atsakingi eksploatacijos (remonto) darbus Perdavimo tinklo objektuose organizuojantys Bendrovės padaliniai.
7. **Bendrovės apsaugos sistemų nuotolinio monitoringo centras**
   1. Visų saugomų Objektų techninės apsaugos sistemų signalai Bendrovės duomenų tinklu perduodami į unifikuotą Bendrovės nuotolinio monitoringo sistemą kontrolei, valdymui ir archyvavimui.
   2. Signalų stebėjimas ir apsaugos sistemų valdymas vykdomas Bendrovės apsaugos sistemų NMC. Paslaugą teikia pagal sutartinius įsipareigojimus veikdami apsaugos paslaugas teikiančių trečiųjų šalių darbuotojai. Pagrindinės NMC funkcijos:
      1. Stebėti visų saugomų Objektų vaizdo stebėjimo sistemų perduodamus signalus (vaizdus), valdyti vaizdo kameras;
      2. Stebėti bei valdyti (įjungti/išjungti) Objektų apsaugos signalizacijos sistemas ir/arba atskirus šių sistemų elementus (atskirų saugomų perimetrų ruožų, patalpų, įrenginių apsaugos sistemos elementai);
      3. Valdyti Objektų, kuriuose įrengta vaizdo stebėjimo sistema, apsauginį apšvietimą (jeigu toks įrengtas);
      4. Stebėti įeigos kontrolės sistemos duomenis;
      5. Identifikavus galimą pažeidimą, išsiųsti apsaugos ekipažą į saugomą objektą;
      6. Esant gaisro signalizacijos sistemos suveikimui elektros peravimo tinklo objekte telefonu informuoti Sistemos valdymo centro dispečerius. Signalizacijos suveikimo priežasčių patikrinimą Objekte organizuoja SVC dispečeriai ir IPC atsakingi darbuotojai.
      7. Identifikavus gaisrą objekte, telefonu informuoti SVC dispečerius. Tolimesnius veiksmus gaisro atveju organizuoja SVC dispečeriai ir IPC atsakingi darbuotojai.
      8. Identifikavus apsaugos ir gaisro aptikimo sistemų įrenginių gedimą nedelsiant užfiksuoti jį Bendrovės sistemoje SAVITARNA. Identifikavus gaisro aptikimo sistemų gedimą ketvirto fizinės saugos lygio Objektuose ne darbo laiku/savaitgaliais ir švenčių metu papildomai informuoti eksploatacijos ir remonto paslaugas teikiančio rangovo pagalbos centrą bei užfiksuoti informaciją (reagavimo laiką, darbų trukmę, sistemos atstatymą) apie remonto darbų atlikimą;
      9. Ryšio priemonėmis bendrauti su Objektuose dirbančiais asmenimis, Sistemos valdymo centro dispečeriais, apsaugos ekipažais, atsakingais Bendrovės darbuotojais;
      10. Teikti Fizinės saugos skyriui informaciją apie įvykius budėjimo metu.
   3. Informaciją NMC apie perdavimo tinklo objektuose planuojamus/vykdomus darbus iš anksto pateikia IPC Darbų koordinavimo grupė.
   4. Informaciją NMC apie duomenų centruose planuojamus/vykdomus darbus ir į duomenų centrus patenkančius darbuotojus iš anksto pateikia ITT centras.
   5. NMC budi ginkluoti apsaugos darbuotojai (operatoriai), paslaugos perkamos iš apsaugos paslaugas teikiančių trečiųjų šalių.
   6. NMC veiklą organizuoja FSS.
8. **Apsaugos ekipažų operatyvus reagavimas į incidentus perdavimo tinklo objektuose**
   1. Paslaugą teikia pagal sutartinius įsipareigojimus veikdami apsaugos paslaugas teikiančių trečiųjų šalių darbuotojai. Funkcinis paslaugos aprašymas:
      1. NMC operatorius, apsaugos sistemų signalams rodant galimą incidentą saugomame objekte, ryšio priemonėmis praneša operatyvaus reagavimo paslaugas teikiančios įmonės visą parą dirbančiam Centriniam stebėjimo pultui (toliau – CSP) apie galimą incidentą konkrečiame Objekte ir žodžiu nurodo išsiųsti operatyvaus reagavimo ekipažą į Objektą;
      2. Į įvykio vietą išvyksta apsaugos automobilis su ne mažiau kaip 2 ginkluotais apsaugos darbuotojas (arba du automobiliai po vieną ginkluotą apsaugos darbuotoją);
      3. Atvykę į Objektą, apsaugos darbuotojai apžiūri jį iš išorės (nepatekdami į teritoriją), pastebėję pažeidimo požymius ar apsaugos sistemoms toliau fiksuojant galimą pažeidimą, informuoja apie situaciją NMC operatorių ir pasilieka prie Objekto stebėdami jį iš išorės;
      4. Esant pažeidimui, NMC operatorius informuoja apie incidentą SVC, budintis dispečeris išsiunčia į Objektą technologinių operatyvinių perjungimų paslaugas teikiančio rangovo brigadą;
      5. Brigados darbuotojų lydimi apsaugos darbuotojai patenka į perdavimo tinklo objekto teritoriją ir pastatus. Nustatę pažeidimo (turto vagystės, sugadinimo) požymius, informuoja NMC ir lieka saugoti Objekto iki atvyks atsakingi IPC darbuotojai;
      6. NMC operatorius apie pažeidimą telefonu informuoja pagal grafiką budintį IPC regiono (pagal objekto lokalizaciją) darbuotoją, SVC budintį dispečerį ir teritorinį policijos komisariatą;
      7. Jeigu suveikus apsaugos sistemai atvykę operatyvaus reagavimo ekipažo darbuotojai Objekte randa teisėtai patekusius Bendrovės, rangovų ar besiribojančių teritorijų savininkų darbuotojus ar rangovus, nepranešusius NMC apie patekimą į Objektą, patikrina jų asmens dokumentus ir užrašo jų duomenis (vardas, pavardė, darbovietė), transporto duomenis (automobilio markė, modelis, valstybinis Nr.) ir praneša juos NMC operatoriui.
      8. Apie visus incidentus bei operatyvaus reagavimo įvykius saugomuose Objektuose NMC operatorius kiekvieną dieną iki 8 val. ryto pateikia raštišką ataskaitą Fizinės saugos vadovui.
   2. Operatyvaus reagavimo į incidentus objektuose veiklą organizuoja FSS.
   3. Esant poreikiui, apsaugos darbuotojų patekimą į veikiančių perdavimo tinklo objektų teritorijas ir pastatus/patalpas organizuoja Sistemos valdymo centras ir/arba IPC.
9. **Fizinės saugos reikalavimų laikymosi kontrolė**
   1. Fizinės saugos vadovas gali savarankiškai arba kartu su kitais Bendrovės darbuotojais organizuoti tikrinimus saugomuose Objektuose:
      1. Tikrinti, kaip apsaugos darbuotojai ir operatyvaus reagavimo ekipažų darbuotojai vykdo savo pareigas (sutartinius įsipareigojimus);
      2. Tikrinti, kaip Bendrovės ir Rangovų darbuotojai vykdo fizinės saugos reikalavimus Objektuose;
      3. Patikrinti visas Bendrovės Objektų patalpas, visas Objektų teritorijose esančias transporto priemones, visus jose esančius bei asmenų turimus daiktus, asmenų dokumentus.
   2. Apsaugos paslaugas teikiančios įmonės darbuotojai Objekte turi teisę patikrinti visas Objekto patalpas, visas Objekto teritorijoje esančias transporto priemones, visus jose esančius bei asmenų turimus daiktus, asmenų dokumentus.
   3. IPC darbuotojai perdavimo tinklo objektuose dirbant Rangovams turi teisę tikrinti fizinės saugos reikalavimų vykdymą;
   4. Darbuotojų saugos ir aplinkosaugos skyriaus darbuotojai, vykdydami darbų saugos reikalavimų kontrolę Objektuose, turi teisę tikrinti, kaip Bendrovės ir rangovų darbuotojai vykdo fizinės saugos reikalavimus.
10. **Incidentų tyrimas**
    1. Visi Bendrovės darbuotojai privalo nedelsiant (darbo dienomis/darbo laiku) informuoti FSS darbuotojus apie jų pastebėtus fizinės saugos reikalavimų pažeidimus ir esant galimybei elektroniniu paštu išsiųsti trumpą įvykio aplinkybių aprašymą el. pašto adresu [apsauga@litgrid.eu](mailto:apsauga@litgrid.eu).
    2. Fizinės saugos incidentai (vagystės, veiklos sutrikimai dėl vagysčių ir pan.) fiksuojami ir tiriami pagal Bendrovės įvykusių ypatingųjų įvykių tyrimo ir apskaitos tvarkos aprašo nuostatus. Incidentų tyrimui sudaroma komisija, kuriai vadovauja Fizinės saugos vadovas.
    3. Fizinės saugos incidentai aptariami Fizinės saugos komisijoje ir, atsižvelgiant į incidentų pobūdį, siūlomi fizinės saugos tvarkos pakeitimai ir/arba papildomos fizinės saugos priemonės.
11. **Bendrovės darbuotojų mokymai ir informavimas**
    1. FSS kiekvienais metais organizuoja fizinės saugos mokymus ir pratybas Bendrovės darbuotojams ir/arba Bendrovės objektų apsaugą vykdantiems apsaugos paslaugas teikiančių įmonių darbuotojams.
    2. Bendrovės darbuotojai apie mokymus bei pratybas informuojami pranešimais Bendrovės vidiniame tinkle „Sietas“, elektroniniu paštu bei tiesioginių susitikimų metu.
12. **Auditai**
    1. Fizinės saugos auditas turi būti atliekamas ne rečiau kaip kas 3 metus. Atsitikus incidentams, Fizinės saugos komisija priima sprendimą dėl neeilinio audito poreikio.
    2. Įmonės fizinės saugos auditą atlieka įmonės vidaus audito padaliniai arba įmonės, turinčios kvalifikuotus šios srities specialistus su ne mažesne nei 3 metų patirtimi fizinės saugos audito srityje. Išorinio Fizinės saugos audito datą ir apimtis nustato Fizinės saugos komisija.
    3. Atsižvelgiant į audito išvadas, Bendrovės Generalinis direktorius Fizinės saugos komisijos teikimu tvirtina audito rekomendacijų įgyvendinimo planus bei užtikrina tinkamą fizinės saugos priemonių finansavimą.
13. **Vaizdo stebėjimo, apsaugos signalizacijos ir įeigos kontrolės duomenų administravimas**
    1. Vaizdo stebėjimo, apsaugos signalizacijos ir įeigos kontrolės sistemų signalai perduodami skaitmeniniu formatu, aktuali sistemos įvykių informacija į nuotolinio vaizdo stebėjimo ir archyvavimo įrenginius gali būti perduodama tiesiogiai arba Bendrovės kamieniniu duomenų tinklu.
    2. Užtikrinamas 30 parų trukmės vaizdo įrašų bei įeigos kontrolės sistemų fiksuotų įrašų ir 6 mėn. apsaugos signalizacijos fiksuotų įvykių įrašų archyvas. Pasibaigus nustatytam saugojimo terminui įrašai automatiškai ištrinami ir jų vietoje įrašomi aktualūs duomenys. Archyvavimo įrenginiai įrengiami apsaugotuose duomenų centruose arba atskirose riboto patekimo patalpose.
    3. Incidentų tyrimo įrašai, kuriuose yra užfiksuoti incidentai, Fizinės saugos vadovo raštišku sprendimu gali būti saugomi ilgesnį laiką, bet ne ilgiau, nei trunka incidento aplinkybių tyrimas.
    4. Vaizdo stebėjimo priemonių (kamerų) stebėjimo ribos:
       1. Saugomų Objektų teritorijose – Objektų perimetro tvora. Jeigu stebint perimetro tvorą į stebėjimo lauką patenka gyvenamoji patalpa ir/arba jai priklausanti privati teritorija, tokia stebėjimo lauko dalis vaizdo stebėjimo sistemoje retušuojama programinėmis priemonėmis;
       2. Stebimose technologinėse patalpose – patekimas į patalpas ir stebimi technologiniai įrenginiai.
    5. Įrašų archyvas naudojamas išimtinai Bendrovės reikmėms tiriant fizinės saugos ir/arba darbų saugos incidentų aplinkybes, tiriant įrenginių technologinių gedimų (avarijų) aplinkybes, rangovų vykdytų darbų kontrolei bei kitiems incidentams tirti. Užfiksuotų incidentų įrašai gali būti perduoti incidentų tyrime dalyvaujančioms kompetentingoms valstybės institucijoms įstatymuose numatyta tvarka.
    6. Išimtinai incidento tyrimo tikslu, užfiksuotų incidentų įrašai, gali būti perduodami su Bendrove sutartiniais santykiais susijusioms trečiosioms šalims, kai šios atlieka incidento tyrimą.
    7. Apie vykdomą vaizdo stebėjimą Bendrovės, trečiųjų šalių personalas ir kiti asmenys informuojami pagal aktualius asmens duomenų teisinės apsaugos teisės aktų reikalavimus. Prie patekimų (vartų, vartelių, durų) į stebimus Objektus ir/arba patalpas pakabinamos informacinės lentelės apie vykdomą vaizdo stebėjimą. Informacinėje lentelėje nurodomi Bendrovės pavadinimas, kodas ir kontaktinė informacija. Tinkamą informavimą apie vaizdo stebėjimą Objektuose organizuoja FSS.
    8. Fizinės saugos vadovas tvirtina vaizdo stebėjimo sistemos vartotojų sąrašą su diferencijuotomis teisėmis:
       1. Stebėti tiesioginį vaizdo stebėjimo sistemų vaizdą;
       2. Stebėti tiesioginį vaizdo stebėjimo sistemų vaizdą ir peržiūrėti vaizdo įrašus;
       3. Stebėti tiesioginį vaizdo stebėjimo sistemų vaizdą, peržiūrėti vaizdo įrašus bei programuoti vaizdo stebėjimo sistemas.

13.9. Vaizdo stebėjimo sistemos įrašus perduoti trečiosioms šalims gali tik Fizinės saugos vadovas ir tik incidentų tyrimo tikslu, įrašo apimtis apribojama incidento laikotarpiu;

13.10. Vaizdo stebėjimo sistemos vartotojai supažindinami su asmens duomenų teisinę apsaugą reglamentuojančiais teisės aktais ir pasirašytinai įsipareigoja jų laikytis.

1. **Kontrolinės vaizdo stebėjimo sistemų stebėjimo darbo vietos**
   1. NMC – įrengta visų vaizdo stebėjimo bei apsaugos sistemų signalų stebėjimo darbo vieta (vaizdo siena ir atskiri monitoriai) – saugomų Objektų stebėjimui ir operatyviam reagavimui į incidentus. NMC operatoriai stebi tik realaus laiko duomenis ir neturi prieigos prie archyvinių duomenų.
   2. FSS darbuotojai - savo kompiuterizuotose darbo vietose gali stebėti visų vaizdo stebėjimo bei apsaugos sistemų signalus realiu laiku bei peržiūrėti archyvinius duomenis. Tik FSS darbuotojai gali importuoti duomenis iš įrašų archyvų incidento tyrimo tikslais.
   3. Esant poreikiui vaizdo stebėjimo sistemoje stebėti technologinių elektros perdavimo įrenginių veiklą ir/arba būklę bei kontroliuoti Rangovų darbuotojų darbus Bendrovės darbuotojai sistemoje SAVITARNA registruoja prašymą prisijungti prie sistemos. Fizinės saugos vadovo sprendimu Bendrovės darbuotojams suteikiama teisė iš savo kompiuterizuotų darbo prisijungti prie vaizdo stebėjimo sistemos bei matyti realaus laiko bei archyvinius duomenis.
   4. Apsaugos sistemų techninės priežiūros ir remonto paslaugas teikiančių Rangovų įgaliotiems darbuotojams Fizinės saugos vadovo sprendimu suteikiama teisė prisijungti prie vaizdo stebėjimo bei apsaugos sistemų techninių parametrų testavimui, programavimui ir sisteminiams nustatymams.
2. **Baigiamosios nuostatos**
   1. Šis Aprašas gali būti keičiamas ar papildomas Bendrovės generalinio direktoriaus įsakymu Fizinės saugos komisijos teikimu.
   2. Už šio Aprašo nuostatų atnaujinimo ir pakeitimų inicijavimą atsakingas Bendrovės Fizinės saugos vadovas.
   3. Už šio Aprašo nuostatų nesilaikymą ar netinkamą laikymąsi taikoma teisės aktuose numatyta atsakomybė.